《病起》
清代·蔡珽

朝阳照户宇，庭院无纤埃。值此新病起，含情独徘徊。

开窗望遥天，澹荡春风来。草色萋已绿，鸟鸣亦喈喈。

即事多所感，恻然心中哀。佳期渺无方，躬耕岂易谐。

何当绝物役，挥手归蒿莱。养真东陵庐，全此拥肿材。

作者简介：蔡珽（？—1743）字若璞，号禹功，别号无动居士，又号松山季子，汉军正白旗人。康熙三十六年进士，历官翰林院掌院学士兼礼部侍郎，吏部、兵部尚书兼左都御史和正白旗汉军都统，署直隶总督。雍正初年曾赈直隶灾荒以印券给贫民，以工代赈，屡被参劾免官。雍正五年（1727）判斩监侯。乾隆八年卒。有《守素堂诗集》等。